Skaak Mat | SkalkSkryf
Kom ons speel skaak Oom. Kan jy skaak speel? My pa het my geleer…
So gaan die mannetjie aan, oënskynlk sonder om asem te skep, of veel spasie te laat vir dink tussen woorde.
Ja, ek kan skaak speel, sê die ou man, maar ek het omtrent dertig jaar laas voor ´n bord gesit. Ek dink nie ek kan al die skuiwe meer onthou nie, jy sal my moet wys. Maar kom ons doen dit more, vanaand is ek moeg, ek wil gaan slaap.
Hy ruk sy lyfie boos op en storm kamer toe. Nee is nie n antwoord wat hy maklik vat nie, iets wat mens nogal gereeld by die kinders van vandag sien.
Die volgende aand word die slagordes, wit en swart teen mekaar opgestel. Hy dring daarop aan om die eerste skuif te maak al speel hy met swart. Die ouman se skaak-kop is verroes, hy verloor vinnig van sy pionne, selfs 'n perd en kasteel voor alles weer bymekaar kom en hy kan sê 'skaak mat'.
Isnie, isnie, stry die mannetjie verbete en probeer vinnig 'n paar skuiwe om sy Koning te red, selfs 'n paar totaal onwettige skuiwe word blatant beproef. Uiteindelik gee hy dikbek bes.
Hulle begin weer 'n nuwe spel. Hy skuif weer eerste. Die keer werk als mooi uit vir die ou man en binne ´n paar skuiwe is dit weer skaak mat teen sy dikbek teenstander. Hy gooi die skaakbord woedend om en skop die skaakstukke oor die vloer.
Wag nou, wag nou, keer die ou man. Kom sit dan wys ek vir jou n paar klassieke skuiwe waarmee jy jou pa en ander ouens vinnig kan wen.
Dis n simpel speletjie, ek wil nooit, ooit weer die simpel speletjie speel nie. Los my uit, skreeu hy en storm kamer toe.
Ek het gewen, ek het hom TWEE keer gewen, spog die ou man later die aand by sy vrou. Twee uit twee games het ek gewen!
Ag tog, bedaar nou net. Ek sal nie so loop en spog as ek jy is nie. Die kind is nege jaar oud! Sê sy so half beskuldigend.
Almiskien, sê hy. Maar dieselfde kind het jou gister nege uit die tien keer gewen met scrable en met daai simpel kaartspeletjie wat ons gespeel het ook! En jy was lekker omgekrap oor die kind jou bly wen het.
Ja, en jy het jou skaak by daardie Russiese skaakmeester agent/spioen/vriend van jou geleer. Jy behoort jou te skaam. Gaan leer hom liewer hoe om ordentlik skaak te speel dan kan jy trots wees op jouself en op hom as hy ander oumanne begin wen.
Hy wil nie geleer wees nie, sê die ouman sag. Hy wil net wen, altyd net wen. Mens kan nie altyd net wen nie. Ek kon daardie Rus nooit een keer wen nie, nie een keer nie, behalwe die keer toe hy te veel Vodka gedrink het.
´n Tyd later is die slagordes skielik weer opgestel. Uit die skemerdonker het die blinkswart Ruiter sy verskyning voor die ou man gemaak. In die donker agtergrond het die swart manskappe, kasteel en koningin dof geglim. Die Koning was ´n swart grynslaggende skedel bedek met ´n swart kleed.
Skuif vir skuif is hy in ´n hoek gedruk tot die Ruiter grynsend voor hom staan en sê 'SKAAK'.
Die ouman het beangs om hom gekyk. Dit was donker, hy kon die sekel in die Swart Ruiter se hand sien blink. Hy kon nie asem kry nie. Dit was asof sy hart reeds uit sy borskas geskeur was. Hy het om hom gekyk en toe saggies, uitdagend vir die glimmende Ruiter in swart gesê; Jou gat, dis nog nie skaak mat nie.
Toe het die Swart Ruiter terug beweeg saam met sy manskappe. Dieper die donker in tot hulle net ´n swart glimmende, dreigende teenwoordigheid in die verte was. Voor hulle in die nag in versmelt het, het die lem van die Ruiter se sekel vir laas teen die donker kil geflits.
Die ou man het gesug, `n sagte kekkellaggie gegee en sy eie slagordes weer sorgvuldig begin opstel, want hy het geweet die geveg het nou maar pas begin. Onafwendbaar sal die Ruiter weer en weer terugkeer, tot hy eendag, sekel in die benerige hand selfversekerd sal sê; 'SKAAK MAT'.